Valmistautuminen polikliiniseen hysteroskopiaan

|  |  |
| --- | --- |
| Kuvaus: | Valmistautumisohje potilaalle, jolle suunnitellaan hysteroskopiaa poliklinikalla |

Sinulle suunnitellaan lähetetietojen perusteella tehtäväksi kohdun tähystystoimenpide (hysteroskopia) naistentautien poliklinikalla. Toimenpiteessä viedään nesteen avulla pieni kamera kohtuonteloon ja tehdään tarvittavat toimenpiteet näkökontrollissa. Pyydämme Sinua ilmoittautumaan poliklinikalla n. 15 min ennen toimenpidettä.

Mikäli Sinulla on kuukautisvuodot, toimenpideajan tulisi ajoittua alkukiertoon, jotta näkyväisyys kohtuun olisi paras mahdollinen. Paras aika toimenpiteelle on ensimmäisellä vuodottomalla viikolla kuukautisten jälkeen. Kuukautisia voidaan siirtää tarvittaessa keltarauhashormonilla. Mikäli aika ei ole Sinulle sopiva, ota yhteyttä naisten poliklinikalle keskiviikkoisin tai perjantaisin p. 044 717 9174.

Mikäli Sinulla on **Marevan-lääkitys,** ota yhteys naistentautien poliklinikalle lääkkeen tauotuksen tarpeen arvioimiseksi. Marevanin käyttöä ei yleensä tarvitse tauottaa hysteroskopiaa varten.

**Esilääkkeeksi** suosittelemme ottamaan 1 tunti ennen toimenpidettä 1 g parasetamolia (esim. Panadol, Paratabs, 500mg, 2 tablettia) ja ibuprofeiinia 800 mg (esim. Burana tai Ibuxin 2 kpl 400 mg). Kyseisiä lääkkeitä voi ostaa apteekista ilman reseptiä. Mikäli et voi käyttää kyseisiä lääkkeitä, ota jotakin muuta Sinulle sopivaa särkylääkettä. Saat syödä ja juoda normaalisti ennen toimenpidettä.

Toimenpiteessä saatetaan laittaa kohdunsuulle paikallispuudutus ja saat **tarvittaessa** rauhoittavaa ja kipua lievittävää lääkitystä. Jos rauhoittavaa lääkettä annetaan, autolla ajaminen on tällöin kielletty vuorokauden ajan. Sairausloman tarvetta ei yleensä ole.

**Toimenpiteen jälkeen** Sinulla saattaa olla alavatsakipuja, joihin voit tarvittaessa ottaa ilman reseptiä saatavia kipulääkkeitä. Jälkivuotoa voi esiintyä 1−2 viikon ajan. Ota yhteyttä naisten poliklinikalle (p. 017 172 712, soittoaika ma – pe 08.00 – 12.00) tai päivystysaikana KYS:n naisten akuuttikeskukseen (p. 017 172 361) seuraavissa tapauksissa:

* vuoto muuttuu runsaaksi tai pahan hajuiseksi
* Sinulle tulee kuumetta tai lisääntyvää alavatsakipua